EU hef ook reisbeperkings op SA en ander lande op   (Argieffoto: Unsplash) Die Europese Unie (EU) het Maandag ingestem om sy reisverbod op Suider-Afrikaanse lande op te hef. Reisigers wat van Botswana, Eswatini, Lesotho, Mosambiek, Namibië, Suid-Afrika en Zimbabwe kom, sal steeds ŉ negatiewe Covid-toets van nie ouer as 72 uur nie moet verskaf, in ooreenstemming met die reëls vir die meeste ander lande. Die EU het einde November die reisverbod op die sewe Afrika-lande ingestel na die bekendmaking van die Omikron-variant van die koronavirus. EU-leiers het gesê die verbod is nodig om Omikron se verspreiding na Europa te vertraag en om tyd te gee dat opvolginentings teen ŉ versnelde tempo geïmplementeer kan word. Data van die Oxford Universiteit se OurWorldinData-projek toon dat die jongste Covid-19-vlaag drie tot vier weke gelede ŉ hoogtepunt bereik het in al die Suider-Afrikaanse lande behalwe Botswana, waar aangemelde gevalle steeds toeneem. Die Omikron-variant het die afgelope paar weke in verskeie EU-lande, insluitend België, Denemarke en Frankryk, die dominante variant geword. In die grootste deel van die EU is die Delta-variant egter steeds die dominante variant, maar word vinnig deur Omikron verdring. Hoewel Covid-19-gevalle steeds skerp toeneem in EU-lande is hospitalisering en sterftes laer. Daar is egter steeds kommer dat nasionale gesondheidstelsels in EU-lande onder druk kan kom namate groot getalle mense die Omikron-variant opdoen, en dat skole en werkplekke daaronder kan ly. Hierdie kommer het individuele EU-lande aangespoor om strenger toegangsvereistes te stel vir reisigers wat van buite die EU inkom. Binne die EU-blok word ŉ digitale Covid-19-sertifikaat van die EU gebruik om reis te vergemaklik, met die klem op inentings en opvolginentings.